MONDSTORIES(42): DIE ERDVARK(1940) deur Elise Breytenbach | Bydraes | Woes - Kreatiewe platform vir Afrikaans
Titel: MONDSTORIES(42): DIE ERDVARK(1940)
Datum gepubliseer: 05 Apr 2013
(Oupa Wynand Breytenbach vertel verder)
'n Erdvark is 'n soogdier wat snags kos soek en bedags in diep gate skuil. Hy kan in een nag 'n baie groot gebied deurwerk. Met sy neus na-aan die grond kan hy akkuraat vasstel waar termietkolonies onder die grond is. Of hy hulle hoor of ruik, weet ek nie, want partymaal maak hy heelwat vlak uitgrawinkies voordat hy op die termietnes afkom en dit oopgrawe. Dit gebeur dikwels dat hy 'n plaaspad op plekke onrybaar maak weens die diep gate daarin.
Nie eers 'n draadheinig in sy pad laat hom van koers verander nie. Met sy drie kragtige kloue aan elke voorpoot, grawe hy binne minute 'n deurgang onderdeur die versperring. Dit dien dan ook as 'n deurgang vir klein diertjies, soos steenbokkies, skilpaaie en jakkalse. Hy is dus nie 'n beskermling van meeste boere nie.
Vanmelewe se veewagters het erdvarkvleis geëet, alhoewel dit nie baie gesog was nie.
Toe ek dertien jaar oud was, het ek gesien hoe 'n veewagter en sy twee opgeskote seuns 'n erdvark probeer uitgrawe het.
Na goeie reën was die grond nat en die erdvark was in 'n gat teen 'n hoë bult. Aangesien die gat te nou was vir 'n mens om daarin agter die dier aan te kruip, het hulle dit van die bek af wyer gemaak. Toe die dier agterkom dat daar gevaar was, het hy die gat agter hom met grond toegeskop en steeds verder die bult in gegrawe. Sodoende het die afstand tussen die vlugteling en sy agtervolgers groter in plaas van kleiner geword.
Ten einde raad het hulle besluit om vas te stel waar hy hom onder die grond bevind en het met hul ore plat op die grond probeer luister waar hy grawe. Toe het hulle 'n skag reg van bo af op hom af gegrawe. Dit was ook nie suksesvol nie, want toe hy die graafgeluide bokant hom hoor, het hy dadelik van koers verander en teen die tyd dat hulle sy tonnel bereik het, was hy al weer meters weg.
Al hulle slim planne het niks gehelp nie. Die erdvark is nie gevang nie.
Dankie Elise omdat hul so lomp voorkom het ek gedink hul brein is ook lomp, haha blykbaar nie, ne. Dankie.
6 jaar 8 maande 3 weke 3 dae 15 ure oud
Lekker gelees. Hou so aan.
6 jaar 9 maande 3 weke 1 dag 16 ure oud
Jisso man, dit was nou interessant!
6 jaar 9 maande 3 weke 3 dae 18 ure oud
Pragtige vertelling, dankie Elise.
6 jaar 9 maande 3 weke 3 dae 21 ure oud
Ek het net een keer vroegoggend in die veld een gesien, maar gate was daar volop. Dis mos ook die gewoonte van vlakvarke om die ou erdvarkgate oor te neem.
Ja-nee, jy gaan hom wragties nie maklik uitgegrawe kry nie -- ook maar goed so.
Dankie vir die storie, Elise!
6 jaar 9 maande 3 weke 6 dae 21 ure oud
Dis so 'n pragtige dier. 'n Mens kan nie glo daardie logge lyf kry hy net van termiete eet nie. Dankie Elise!